Терскол хоккейм зыщыхуагъасэ
2012 гъэр къихьэным и пэ къихуэу Терскол къуажэм дэт курыт еджапIэм метр зэбгъузэнатIэ 1000 хъу мылылъэ корт къыщызэрагъэпэщауэ щытащ. Апхуэдэ тыгъэкIэ абыхэм яхуэупсащ Эльбрус жылагъуэм и щIыпIэ администрацэр.
Терскол щыщ школакIуэхэм хоккейр фIыуэ ялъэгъуащ икIи илъэс етIуанэ хъуауэ мылылъэ утыкум зыщагъасэ.
ИлъэситIкIэ ерыщу зызыгъэса хоккеист ныбжьыщIэхэм нэхъ тегъэчыныхьауэ а спорт лIэужьыгъуэм зыхагъэгъуэзэну мурад ящIащ. КъагурыIуэрт абы хухэха щыгъын щхьэхуэ уимыIэу спортсмен цIэрыIуэ узэрымыхъуфынури, Урысейм хоккеймкIэ и федерацэм и унафэщI Третьяк Владислав зыхуагъэзэну траухуащ. Командэмрэ школымрэ къабгъэдэкI, республикэм хоккейм зыщрагъэужьыным теухуауэ ящIа гукъэкIхэр зэрыт письмо хуагъэхьащ абы. «Ди республикэм щIымахуэ спорт лIэужьыгъуэхэм ящыщу бгы-лыжэ спортым нэхъ зыщиужьащ. Иджы дэ гукъэкI тщIащ хоккейм ерыщу зыхуэдгъэсэну, республикэм япэу а спорт лIэужьыгъуэмкIэ командэ къыщызэдгъэпэщыну. Ди мылылъэ утыкур хоккейм къигъэув мардэм хуэщIащ. ПщIэ зыхуэтщI Владислав Александрович, ди гупым хоккейм хухэха спорт щыгъын щхьэхуэхэр къыхуебгъэхьамэ, сэбэпышхуэ укъытхуэхъунут. Дэ дыхуейщ ерыщу зыдгъэсэну, къэралым и командэ нэхъ лъэщ дыхъуну. ТлъэкI къэдгъэнэнукъым ди гугъэм дылъэIэсын щхьэкIэ», — хуатхащ терсколдэсхэм Третьяк Владислав.
Письмор зыхуагъэхьам ныбжьыщIэхэр куэдрэ зригъэжьакъым — мазэ дэкIауэ арат Урысейм хоккеймкIэ и федерацэм къипсэлъыкIыу, спорт щыгъынхэр къызэрырагъэхьар къыщыжраIам.
«Ай-Би-Си промстрой» трестым и унафэщI Попович Виктор школакIуэхэм яхуигуэшащ профессиональнэ клюшкэхэр. ЕджакIуэхэм я адэ-анэхэм, депутатхэм, къуажэдэсхэм хоккей щыджэгу мылылъэм зытIэщIыпIэ хуаби къыщызэрагъэпэщащ.
Езы ныбжьыщIэхэм зэрыжаIэмкIэ, иджы ахэр къызыхуэт щыIэкъым къэралым хоккеймкIэ и командэ лъэщ хъун, дуней псом къыщацIыхун щхьэкIэ.
Къуажэм и егъэджакIуэхэми еджакIуэхэми фIыщIэ ин хуащI Урысейм хоккеймкIэ и федерацэм и унафэщI Третьяк Владислави школакIуэхэм защIэзыгъэкъуа псоми.
Тарим Алисэ.
